รัฐบาลไทย-ข่าวทำเนียบรัฐบาล-​โฆษกรัฐบาลเผย นายกฯ ย้ำจังหวัด-หน่วยงานที่เกี่ยวข้องในลุ่มน้ำเจ้าพระยา เฝ้าระวังระดับน้ำบริเวณแม่น้ำเจ้าพระยา
วันเสาร์ที่ 8 ตุลาคม 2565
​โฆษกรัฐบาลเผย นายกฯ ย้ําจังหวัด-หน่วยงานที่เกี่ยวข้องในลุ่มน้ําเจ้าพระยา เฝ้าระวังระดับน้ําบริเวณแม่น้ําเจ้าพระยา
​โฆษกรัฐบาลเผย นายกฯ ย้ําจังหวัด-หน่วยงานที่เกี่ยวข้องในลุ่มน้ําเจ้าพระยา เฝ้าระวังระดับน้ําบริเวณแม่น้ําเจ้าพระยา เตรียมความพร้อมรับมือสถานการณ์ในทุกด้าน แจ้งเตือนประชาชนให้ทราบอย่างทันท่วงที
วันนี้ 8 ต.ค. 65 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์น้ําทั่วประเทศอย่างใกล้ชิดรวมถึงสถานการณ์น้ําในลุ่มน้ําเจ้าพระยา ซึ่งขณะนี้มีน้ําหลากจากทางตอนเหนือไหลลงแม่น้ําเจ้าพระยาเพิ่มมากขึ้น ซึ่งล่าสุด สถานการณ์ระดับน้ําเหนือเขื่อนเจ้าพระยาอยู่ที่ +17.64 เมตร จากระดับทะเลปานกลาง ซึ่งสูงกว่าระดับเก็บกัก 1.14 (+16.50 เมตร จากระดับทะเลปานกลาง) ทั้งนี้ เพื่อรักษาเสถียรภาพความมั่นคงของบานระบายน้ําและตัวเขื่อนเจ้าพระยา กรมชลประทานจําเป็นต้องควบคุมระดับน้ําด้านเหนือเขื่อนเจ้าพระยา ให้อยู่ในเกณฑ์ +17.60 เมตร จากระดับทะเลปานกลาง ซึ่งจะส่งผลทําให้ปริมาณน้ําไหลผ่านเขื่อนเจ้าพระยาเพิ่มขึ้นอยู่ในอัตรามากกว่า 2,900-3,000 ลูกบาศก์เมตรต่อวินาที ตั้งแต่วันที่ 8 ตุลาคม 2565 รวมทั้งกรมอุทกศาสตร์ กองทัพเรือ และสถาบันสารสนเทศทรัพยากรน้ํา (องค์การมหาชน) ได้คาดการณ์ระดับน้ําทะเลหนุน ซึ่งส่งผลให้ระดับน้ําในแม่น้ําเจ้าพระยา บริเวณกองบัญชาการกองทัพเรือ กรุงเทพมหานคร ป้อมพระจุลจอมเกล้าฯ จังหวัดสมุทรปราการ และพื้นที่ใกล้เคียง จะเพิ่มสูงขึ้นกว่าปกติด้วย โดยระดับน้ําจะมีความสูงประมาณ 1.90-2.20 เมตร จากระดับทะเลปานกลาง ในช่วงวันที่ 8-13 ตุลาคม 2565
นายอนุชาฯ กล่าวว่า นายกรัฐมนตรีห่วงใยประชาชนที่อยู่ในบริเวณพื้นที่จังหวัดลุ่มน้ําเจ้าพระยาที่อาจได้รับผลกระทบจากระดับน้ําบริเวณแม่น้ําเจ้าพระยาที่เพิ่มขึ้น ตั้งแต่บริเวณพื้นที่ด้านท้ายเขื่อนเจ้าพระยา อําเภอสรรพยา จังหวัดชัยนาท อําเภออินทร์บุรี อําเภอเมืองสิงห์บุรี และอําเภอพรหมบุรี จังหวัดสิงห์บุรี อําเภอป่าโมก และอําเภอไชโย คลองโผงเผง จังหวัดอ่างทอง คลองบางบาล อําเภอเสนา และอําเภอผักไห่ จังหวัดพระนครศรีอยุธยา ซึ่งระดับน้ําจะเพิ่มสูงขึ้นประมาณ 0.10-0.15 เมตร รวมทั้งบริเวณตั้งแต่อําเภอบางไทร จังหวัดพระนครศรีอยุธยา จังหวัดปทุมธานี จังหวัดนนทบุรี กรุงเทพมหานคร และจังหวัดสมุทรปราการ ซึ่งระดับน้ําจะเพิ่มสูงขึ้นจากเดิมประมาณ 0.15-0.30 เมตร
“นายกรัฐมนตรีขอให้จังหวัดในพื้นที่ดังกล่าว และหน่วยงานที่เกี่ยวข้อง เตรียมความพร้อมรับมือในทุกด้าน เพื่อดูแลช่วยเหลือประชาชนให้ทันต่อสถานการณ์ที่เกิดขึ้น โดยเฉพาะให้ติดตามสถานการณ์น้ําอย่างใกล้ชิด ตรวจสอบความมั่นคงอาคารป้องกันริมแม่น้ําและเสริมคันบริเวณจุดเสี่ยงที่เป็นพื้นที่ลุ่มต่ําริมแม่น้ํา รวมทั้งเตรียมเครื่องจักร เครื่องมือ เพื่อบูรณาการความพร้อมให้ความช่วยเหลือและบรรเทาผลกระทบต่อประชาชนได้ทันที ขณะเดียวกันให้มีการปรับแผนบริหารจัดการน้ํา อ่างเก็บน้ํา เขื่อนระบายน้ํา รวมทั้งใช้พื้นที่ลุ่มต่ําเป็นแก้มลิงหน่วงน้ําและรองรับน้ําหลาก เพื่อบริหารจัดการน้ําให้สอดคล้องกับสถานการณ์ สําหรับเขื่อนเจ้าพระยา จังหวัดชัยนาท ขอให้บริหารจัดการน้ําโดยใช้ระบบชลประทานในการนําน้ําเข้าคลองต่าง ๆ ทั้งด้านฝั่งตะวันตกและฝั่งตะวันออกของแม่น้ําเจ้าพระยาให้ได้มากที่สุด ตามศักยภาพคลองชลประทานในแต่ละช่วงเวลาที่สามารถรองรับได้ ส่วนพื้นที่ลุ่มต่ําริมแม่น้ําเจ้าพระยาบริเวณด้านเหนือเขื่อนเจ้าพระยาในเขตจังหวัดชัยนาทและอุทัยธานี ให้เตรียมป้องกันระดับน้ําในแม่น้ําเจ้าพระยาเอ่อล้นเข้าท่วมพื้นที่ และสิ่งสําคัญคือ การประชาสัมพันธ์ข้อมูลเพื่อแจ้งเตือนประชาชนที่อาศัยอยู่ในพื้นที่ริมน้ํานอกแนวคันกั้นน้ํา แนวเขื่อนชั่วคราวในบริเวณที่ไม่มีแนวป้องกันน้ําถาวร และพื้นที่จุดเสี่ยงบริเวณที่ลุ่มต่ําริมแม่น้ําให้รับทราบล่วงหน้า เพื่อประชาชนในพื้นที่ดังกล่าวสามารถเตรียมความพร้อมรับมือได้กับสถานการณ์ที่จะเกิดขึ้นได้ทันท่วงที” นายอนุชาฯ กล่าว.